Taxibestuurder wat advokaat glo sleep terug in hofKim McCusker en haar man, Lourens Grobler Foto: Facebook Die taxibestuurder wat Kim McCusker glo omgery en etlike meters ver gesleep het nadat sy onder die taxi beland het, sal na verwagting Vrydag in die Randburg-landdroshof verskyn. Matome Thamage word van poging tot moord en roekelose of nalatige bestuur aangekla nadat hy McCusker in September 2011 glo omgery en sowat 700 m ver gesleep het. Hy is vroeër op borgtog van R5 000 vrygelaat. Die voorval het plaasgevind nadat Thamage se taxi teen McCusker en haar man, Lourens Grobler, se bakkie gebots het. Hulle het glo uitgeklim om die taxibestuurder se besonderhede te kry toe hy weggejaag en McCusker glo meegesleep het. Sy het ernstige beserings opgedoen en moes talle operasies en veloorplantings ondergaan. Thamage het beweer dat hy van die toneel af probeer vlug het nadat Grobler hom glo aangerand het. Kim se suster, Julia McCusker, het op ŉ Facebook-ondersteuningsgroep gesê dat die hof Vrydag nog getuienis sal aanhoor. Volgens Julia is haar suster ook in ŉ siviele saak met die Padongelukkefonds betrokke wat die bedrag wat sy eis, betwis. Die siviele saak sal volgende week in die hooggeregshof in Johannesburg aangehoor word. “Ons hoop dat daar verdere vordering met die wetlike aspekte van hierdie saak sal wees sodat Kim en almal kan aanbeweeg,” het Julia gesê. Volgens Julia sukkel haar suster steeds met haar knie en sal moontlik nog ŉ operasie moet ondergaan indien die probleem nie met behulp van terapie reggestel kan word nie.